Контроль диктант.
Ҡайтыу.
Аяҙ көн. Таң алды. Станция әле йоҡлай. Тышта көҙ. Шулай ҙа күңелдәрҙә шул тиклем йәнлелек, хозурлыҡ, сәскәле яҙ ине. Егеттәрҙең кисерештәрен уртаҡлашып, ай ергә көләс нурын һибә.
Йәнғәли менән Тимерғәли икеһе лә ауыл хужалығы техникумын тамамланылар ҙа шул йылда уҡ армияға киттеләр. Ә бына хәҙер, хеҙмәттәрен тултырып, бергә ауылға ҡайтып киләләр.
Бына инде тыуған ауыл. Әле ул уянмаған. Егеттәр һәр бер йортто, һәр бер ҡапҡаны күҙҙәре менән ҡапшап үттеләр. Ауыл үҫеп, ҙурайып киткән, яңы йорттар артҡан. Бөтәһе лә күңелгә шул тиклем яҡын, изге бында.
Бына ауылды урталай бүлеп үткән, егеттәр бәләкәй саҡта бәпкә һаҡларға йөрөгән, кескәй йылға. Ана, кистәрен уйынға сыға торған ҡаршы тау...
Бына тыуған йорт. Йөрәк тулҡынланып, дөп-дөп тибә. Йәнғәли әкрен генә тәҙрә шаҡыны.
                                                                                   (Н.Ҡотдосовтан)
















Контроль диктант.
Тәрән тамырҙар.
Ел сыҡты. Ҡайҙалыр, алыҫта, башы йондоҙҙарға тейгән ҙур таш тауҙар береһе икенсеһенең өҫтөнә емерелеп ватылғандай, ҡаты тауыштар менән күк күкрәй башланы. Бала-саға урамдан инергә өлгөрмәне, ҡуйы, ҡараңғы болоттар менән Ағиҙел ярҙары араһында ялтыр-йолтор йәшен уттары уйнарға тотондо.
Ташлы тау өҫтөндә нисә йөҙ йылдар йәшәгән, тәрән тамырлы, киң ботаҡлы, бик ҙур, йыуан ҡарт имән бар ине. Башҡа һәммә нәмәне ҡырып барған балталар, бысҡылар яңғыҙлығы өсөн дә, ҡартлығы, бейеклеге өсөн дә был имәнгә ҡағылырға батырсылыҡ итә алмайҙар ине, ләкин йәшен быны уйламаны. Көслө өйөрмә бейек тауға ташланды, яңғыҙ имәнгә уралып, уның тирәһендә донъя хәтлем саң, тупраҡ болотон ҡуптарҙы. Яман итеп күк күкрәне, көслө ялтыраған йәшен уттары ҡарт ағастың төбөнән башына табан уралып, ҡапыл ярылдылар. Тау-таш емерелгәндәй бәрелешеү һәм ялҡынланыу ҡайнашты.
Ҙур ағас, өлкән ботаҡтар, хисапһыҙ ҡалын оҙон тамырҙары менән әйләнеп төшөп, Ямангүл соҡороноң бер ярынан икенсе ярына, ҡара көйөп, һуҙылып ятты. Яңғыҙ ҡарт имәнде йығып һалдылар ҙа күкрәүҙәр, елдәр, утлы йәшендәр, Ағиҙелде аша киҫеп, Камаға, Уралға табан шаулап үттеләр. 
                                                                               (Ғ. Ибраһимов)
















Диктант.
Ер биҙәге.
Түбәһенә уртаса ҙурлыҡтағы маяҡ ҡуйылған ҡалҡыулыҡта Носрай ҡарт атын туҡтатты ла ергә һикереп төштө.
· Аттар ашап алһын, ҡыҙым, - тине ул һәм Рәзилә атының да теҙгенен бәйләп ҡуйҙы.
Улар маяҡ янына барып баҫтылар ҙа әйләнә-тирәгә күҙ ташланылар. Уларҙың күҙ алдында иге-сиге күренмәгән урман диңгеҙе йәйелде. Бик бейек тау икән шул был.Тирә-яҡ ус төбөндәгеләй күренә. Башҡа тауҙар унан тәпәшәгерәк икән. Бөтәһен дә ҡуйы, мең йәшәр ҡарт урман ҡаплаған. Һирәк-мирәк ҙур булмаған болонлоҡтар күҙгә ташлана. Быларына Рәзилә артыҡ иғтибар итмәй. Көҙгө урман бөтә һоҡландырғыс матурлығы менән уны үҙенә тартты, сөнки Рәзиләнең йөҙәрләгән төрлө ағаслы, шундай икһеҙ-сикһеҙ урманға йылдың был мәлендә ошондай бейек тау башынан быға тиклем һис бер ваҡытта ла ҡарап торғаны юҡ ине. Ниндәй һоҡландырғыс икән был урман!
Ҡарағайҙар, йәйге ҡарағусҡыллығын юғалтып, асыҡ йәшел төҫкә ингәндәр. Ҡайын япраҡтары һары, уҫаҡ һәм сағандыҡы йә һоро, йә алһыуға буялғандар. Мәғрур имәндәр йәшел шәлдәрен һаман һалмағандар. Йүкәлектәр ҡара көрән төҫтә күренәләр, уларҙың япраҡтары иртәрәк ҡойола шул.
                                                                                        ( Н. Мусин)















Контроль диктант.
Бал.
Ҡурай, ҡымыҙ һымаҡ, башҡорт балы – башҡорт халҡының илгә, милләткә ҡот, дан-шөһрәт килтергән тылсымы.
... Төрлө-төрлө баллы үҫемлектәрҙең сәскә һуттарынан йыйылған һәм һәммәһенең ҡөҙрәтен туплаған бал ифрат та шифалы һәм ҡиммәтле. Әйтәйек, яҙғы балда май-июнь айҙарында сәскәләнгән үгәй инә үләне, бәпембә, тал, ҡарағат, саған кеүек егерменән ашыу үҫемлектең һуты һәм һеркәһе бар. Йәйге балда – йүкә, миләш, ҡайын еләге, гөлйемеш, ҡурай еләге, мәтрүшкә, ҡымыҙлыҡ, алтын ҡөҙрәте. Уларҙың күбеһе – дарыу үләне. Ошо үҫемлектәрҙән йыйылған ҡатнаш бал, һис шикһеҙ, мөғжизәле дауалау үҙенсәлектәренә эйә; ул кеше тәнендә, матдәләр алмашыныуын яҡшырта, биохимик процестарҙы тиҙләтә. Балда уны оҙаҡ һаҡларға шарт тыуҙырған бактерияларҙы, микробтарҙы юҡ итеү үҙенсәлегенә эйә булған стимуляторҙар бар.
Бал – мәңгелек һәм ныҡлыҡ ҡиммәте эталоны. 
                                                                    (С. Бәҙретдиновтан)

















Контроль диктант.
Тимер һымаҡ быяла.
 Үтә күренеүсән был ябай материал хәҙер беҙҙең тормошобоҙға шул тиклем үтеп ингән, хатта иғтибар ҙа итмәйбеҙ. Хәҙер эргә - тирэбеҙҙә ватылмай торған быяла күбәйгәндән – күбәйә бара. Ә нимә ул ватылмай торған быяла?
Ябай телдә беҙ пластмасса, оргстекло тип йөрөткән материалдар, аҫылда, бер нисә төргә бүленә. Ябай силикат быялаға улар төп сифаты – үтә күренеүсәнлеге менән генә оҡшай. Шул уҡ ваҡытта быяланың хәҙер тәҙрә өлгөләрендә генә ҡулланылғанын беләбеҙ. Ә башҡа урындарҙа – яһалма күҙлек ролен үтәгән линзаларҙан алып, йыһан карабы иллюминаторҙарына тиклем – органик быяла файҙаланыла.
Оргбыяла – химик юл менән алынған полимер материал. Ул ябай быялаға ҡарағанда, ике тапҡырға еңелерәк, биш тапҡырға нығыраҡ, юғары булмаған температурала ирей һәм яна. Әммә күпселек полимер материалдар кеүек янғанда ағыулы матдәләр бүлеп сығармай.
                                                                                (Интернеттан)


















Аңлатмалы диктант.
Көҙгө төн.
Һағышлы һалҡын көҙгө төн. Әйләнә – тирәлә йән тетрәткес тынлыҡ, әйтерһең дә, донъяла бер йән эйәһе лә юҡ, бары мин яңғыҙмын. Шунлыҡтан төн тағы ла һағышлыраҡ тойолғандай. Тик ваҡ ҡына ямғыр тамсылары миңә нимәлер әйтергә теләгән йә иһә ҡайҙалыр саҡырған кеүек: һирәк–һаяҡ тәҙрә шаҡыйҙар.
Йүгереп урамға сыҡтым һәм шунда уҡ битемә әле генә тәҙрә ҡаҡҡан көҙгө ямғыр бәрелде. Бәрелде лә һалҡын булып ағып төштө.
Әкрен генә ел иҫте. Бер аҙҙан ул көсәйгәндәй булды. Ел, көсәйә барып, болоттарҙы ҡыуа икән. Ямғыр туҡтаны.
Бына бер-береһен баҫтырышып эркелешкән болоттар артынан ай күренде, һәм бар донъя көмөшкә мансылды. Күктә, серле күҙ ҡыҫышып, меңәрләгән йондоҙҙар емелдәй. Ай, ер өҫтөнә һалҡын һағышлы тулы ҡараш ташлап, ашыҡмай ғына йөҙә. Уның нурҙары минең йөҙөмдән шаян йүгереп үттеләр ҙә, һыу өҫтөнә һибелделәр.

                                                                             ( Уҡыусы иншаһынан)
















Диктант.
Аҡ ҡайын.
Ауылыбыҙҙың осонда түңәрәк кенә бер аҡлан бар. Яҙ етеү менән аҡлан өҫтөн хәтфәләй йәшел үлән ҡаплай, тәүге сәскәләр күҙҙәрен аса.
Элегерәк уртала аҡ ҡайын үҫә ине. Ер йәшәргәс, ул аҡланды йәмләп, нәфис япраҡтарын ярып, селтәр шәлен иңенә һалып, тағы ла матурыраҡ булып, ғорурланып ултыра торғайны. Быйыл яҙын аҡ ҡайын өндәшмәй генә, моңһоуланып тора бирҙе, сөнки уҙған йәйҙә тыйнаҡһыҙ малайҙар уның ботаҡтарын һындырҙылар, бысаҡ менән уңалмаҫ йәрәхәттәр яһап, тәмле һыуын ағыҙып эстеләр. Ул ғына етмәгән, шашҡан малайҙар ҡайынға ут төртөп киткәндәр.
Ерҙә тағы яҙ шаулай. Елбер-елбер килеп, береһенән- береһе матур күбәләктәр оса, турғайҙар, яңы тыуған көнгә ҡыуанышып, матур йырҙарын һуҙа. Тик ҡайын ғына һаман терелмәй. Тирә-яғындағы көйгән үләндәр ҙә баш ҡалҡыта алманы.
... Тәбиғәттең бер генә биҙәге юғалһа ла, донъябыҙҙың бер мөйөшө кителгән һымаҡ тойола. Эй, кешеләр, һаҡлайыҡсы тыуған еребеҙҙе, тәбиғәтебеҙҙе, илатмайыҡ аҡ ҡайынды” Улар беҙҙән мәрхәмәтле ярҙам көтә.
                                                                                        (Гәзиттән)
















Диктант.
Дала кисе.
Шәфәҡ ваҡытын Абай өндәшмәй генә тынлыҡта үткәрә. Әгәр был ваҡытта ул тышта булһа, яңғыҙы ғына тауға менеп китә. Дала кисе, серле көсө менән Абайҙы үҙенә буйһондороп, уның йөрәк моңдарын уртаҡлашҡандай тойола.
Хәҙер ҙә ул өләсәһенең тын ғына йырын иғтибар менән тыңлай, ә ҡараштары, Сыңғыҙ тауҙары һыртынан йүгереп үтеп, күгәреп ятҡан алыҫ-алыҫтағы тау буйҙарына барып тоташа.
Унда тулған ай йөҙә. Бына ул яңғыҙ ҡара болот эсенә инеп йәшеренде лә әллә ниндәй мәрәкә уйын уйнағандай ҡылана башланы. Абай, шуға ҡарап, бөтә донъяһын онотто.
Болот эсенә сумған ай, бер юғалып, бер күренеп, тап һәпәләк уйнағандай һикергәләп, ары-бире йүгерҙе. Бына ул, кемделер юрый шаяртҡандай, күҙен ҡыҫып, аҙ ғына ялт-йолт иттерҙе лә күк буйлап йөҙөп барҙы, унан ҡапыл болот аҫтына тағы ла сумды. Ошондай тиктормаҫ шаян айҙы Абай үҙ ғүмерендә һис күргәне юҡ ине. Айҙың бер яҡ сите, яңынан һыҙылып китеп, күҙ асып йомғансы йәнә юғалғас, ул ихтыярһыҙ көлөп ебәрҙе: ай уға тыйыла алмай шаярған баланы хәтерләтте.
                                                         (М.Ауэзов, “Абай юлы”)
















Контроль диктант.
Дуҫтар.
Бала саҡ дуҫлығы! Үҙенең хәйләһеҙ бер ҡатлылығы менән оҙаҡ хәтерҙә һаҡлана ул. Ә инде үҫмер саҡта ла, егет булғас та дауам итһә – онотолмай, һис ҡасан да онотолмай. Ул дуҫтар, ир-егет булғас, яңынан осрашһалар, уларҙың бер-береһенә булған яҡты тойғолары ғүмер таңындағы ҡабатланмаҫ йәмен һаҡлай, яҙҙар һәм көҙҙәр аша улар менән бергә атлай.
Рәшит менән Сабир тап бына шундай дуҫтар ине.
Берҙән-бер көндө, йәй үтеп барғанда, Сабир Рәшитте ҡалаға уҡырға оҙатты. Һуңғы төндә улар аҙбар башында, кипкән бесән өҫтөндә, таң атҡансы һөйләшеп яттылар.
Август аҙаҡтарында ғына була торған аяҙ йылы төн, күк йөҙөндә иҫәпһеҙ йондоҙҙар йымылдай. Улар, төпһөҙ киңлеккә һыйыша алмағандай, бер туҡтауһыҙ атылалар. Әле яңы ғына офоҡта балҡыған утлы юлға һоҡланырға өлгөрмәйһең, һинең түбәң өҫтөндә икенсеһе, селпәрәмә килеп, ут көлтәләре  сәсә, ә ҡайҙалыр алыҫта, бик бейектә, серле  ятҡылығы менән күк донъяһын уртаға бүлеп, Ҡош юлы ярылып ята.
Был төндөң сихри матурлығына һоҡланыпмы, айырылышҡанда һәр саҡ була торған эс бошоуҙы еңә алмайынсамы, дуҫтар оҙаҡ ҡына һөйләшмәй яттылар.

                                                                     (Д.Исламов)














Аңлатмалы диктант.
Яҙ көнө.
Көн  матур. Ҡояш ҡыҙҙыра. Бөтә донъя тәбиғәттең яҙғы байрам шатлығы эсендә йөҙә.
Ана, киң яландар, уйһыу болондар, ҙур ҡалын урмандар – һәммәһе лә йәшеренеп ултыралар. Матур ал, ҡыҙыл, һары, зәңгәр, күк, күгелйем сәскәләр был йәшел яландың йөҙөн матурлайҙар. Был гөлдәр, сәскәләр араһында, аҡтан ҡыҙылға, күктән зәңгәргә ҡунып, ал-гөл күбәләктәр туҡтауһыҙ осалар. Йылы яҡта ҡышлап килгән һәр төрлө ҡоштар: матур һандуғастар, ала муйын ҡарлуғастар, сыйырсыҡтар, һабансы өҫтөндә һайраусы буҙ турғайҙар үҙҙәренең дәртле музыкаһы менән бөтә Донъяны яңы бәхеттәргә, яңы шатлыҡтарға саҡыралар.
Урманда ла тәбиғәттең яҙғы шатлығы балҡый. Ерҙе ҡаплаған үләндәр һәм сәскәләр, күккә һуҙылған төҙ ҡарағайҙар, сибәр аҡ ҡайындар, бал еҫле, иркә, йомшаҡ йүкәләр, сәскәгә бөрөләнгән муйылдар – бөтәһе лә яҙҙың ғәжәп матурлығы, йәшәү дәрте менән ирәйеп ултыралар.

                                                                                      (Ғ. Ибраһимов)










